—

Kohta ”Cidres de Bretagne -siidereitä (siidereitä ja tiivistemehuja) valmistetaan ainoastaan Bretagnessa” korvataan seuraavasti: ”Siideriomenoiden tuotanto ja Cidre de Bretagne -siiderin valmistus, pakkaamista lukuun ottamatta, tapahtuvat jäljempänä mainituista kunnista muodostuvalla maantieteellisellä alueella. Maantieteellinen alue sijaitsee Massif Armoricain -vuoristossa ja käsittää Bretagnen hallinnollisen alueen departementit sekä osan Mayennen, Loire Atlantiquen ja Maine et Loiren departementeista.” Cidre de Bretagne -siiderin maantieteellinen alue ulottuu useaan siideriomenoita tuottavaan kuntaan. Näillä oli voimassa olevan tuote-eritelmän mukaan oikeus hyötyä 31.12.2015 asti mahdollisuudesta toimittaa omenia siideriomenoiden maantieteellisen alueen toimijoille. Vuoden 2015 loppuun asti oli siis poikkeuksellisesti voimassa 606 kunnasta koostuva lisähankinta-alue, joka ulottui Maine et Loiren, Mayennen ja Sarthen departementtien osiin. Muutettuun tuote-eritelmään sisältyy Mayennen departementissa sijaitsevien 120 kunnan muodostama maantieteellinen alue. Niiden yhteispinta-ala on 2 342,6 km2 eli 6,55 prosenttia voimassa olevassa tuote-eritelmässä määritetystä maantieteellisestä alueesta. Historiallisesta näkökulmasta omenoiden tuotannon laajentaminen Bretagnen hallinnollisten rajojen ulkopuolelle vastaa Cidre de Bretagne -siiderin tuotannon kehitystä. Siiderin kulutus kasvoi tällä alueella voimakkaasti 1900-luvun alussa ja johti niin suureen kysyntään, ettei siihen pystytty vastaamaan paikallisesti. Tästä syystä teollisuusyritykset ja ammattiryhmät ovat hyvin aikaisessa vaiheessa rohkaisseet laajentamaan tuotantoa. Siideriomenaviljelmien uudistuksen myötä Mayennen itäosasta tuli yksi Cidre de Bretagne -siiderin tuotantoalueeseen kuuluvista osista. Mayenne muodostaa valuma-alueen muun osan kanssa samaan geologiseen kokonaisuuteen (Massif Armoricain) kuuluvan yhdenmukaisen alueen. Alueella on omenantuottajia, jotka ovat säännöllisesti toimittaneet hedelmiä Cidre de Bretagne -siiderin valmistukseen siitä asti, kun tuote on voitu varustaa suojatulla maantieteellisellä merkinnällä, ja alueen omenaviljelmien lajikeprofiili vastaa muun maantieteellisen alueen lajikeprofiilia. Asema on entisestään vahvistunut suojatun maantieteellisen merkinnän hyväksynnän jälkeen, koska alueelle on istutettu uusia omenapuita ja tehty uusia sopimuksia, jotta jalostajille taattaisiin riittävät toimitukset. Siideriomenoiden tuotannon osalta vuoden 2010 yleisessä maatalouslaskennassa mainittiin 1 071 tuottajaa, jotka viljelivät 2 910 hehtaarin suuruisia hedelmäviljelmiä nykyisellä maantieteellisellä alueella, ja 63 tuottajaa, jotka viljelivät 138 hehtaarin hedelmäviljelmiä pyydetyllä laajennetulla lisäalueella (4,74 prosenttia lisäpinta-alasta, arvioitu vuosituotanto noin 3 000 tonnia). Ranskan siiderintuottajien ammattiyhteisö (Union Nationale Interprofessionnelle Cidricole) on laskenut, että Mayennessa on 16 siiderintuottajaa. Useimmat tuottajista ovat melko pieniä maataloustuottajia; ainoastaan kaksi Mayennen länsiosassa sijaitsevaa yritystä tuottaa yli 300 hehtolitraa siideriä vuodessa. Mayennen itäosien tuottajilla on hyvin pitkään ollut sopimus Bretagnen siiderinvalmistajien, esimerkiksi Loïc Raisonin kanssa, joka on valmistanut siideriä vuodesta 1923. Tämän tuotannonalan hedelmät on aina kerätty, ja ne ovat myötävaikuttaneet tuotteen maineen kehittämiseen koko maantieteellisellä alueella. On syytä lisätä, että historiallisesti merkittävän kokoinen siiderinvalmistaja Volcler toimi alueella. Sen toimipiste sijaitsi Mayennen kaupungissa, kaupungin halki kulkevan samannimisen joen länsirannalla. Tämä siiderinvalmistaja käytti suurimman osan alueen hedelmistä, myös Mayennen itäosan hedelmistä, ja sen toiminta tapahtui Cidre de Bretagne -siiderin maantieteellisellä alueella. Kun Volcler lopetti toimintansa vuonna 2008, sille hedelmiä toimittaneet tuottajat päätyivät loogisesti muiden kyseisen siiderin maantieteellisellä alueella toimivien siiderinvalmistajien kiinnostuksen kohteeksi. Vaikka pyydetyllä laajennetulla alueella ei ole erityismainetta, alue muodostuu kuitenkin hedelmäntuottajista, joiden kohtalo liittyy Cidre de Bretagne -siideriä valmistaneiden juomatehtaiden kohtaloon historiallisesti. Lisäalue on siis olennainen osa SMM-tuotteen ”Cidre de Bretagne” maineen kannalta. Toiset omenoiden hankintaa täydentävän poikkeusalueen osat, Maine et Loiren itäosa ja Sarthe, muodostavat erillisen tapauksen, jonka luonnonolosuhteet (ilmasto ja geologia) ovat erilaiset; alueen lajikeprofiili ei muodostu edellä mainitun kaltaisista tasapainoisista osuuksista, vaan alueella on suosittu kahteen tarkoitukseen (siideri ja mehu) soveltuvia lajikkeita, ja sopimussuhteiden historia on melko lyhyt. Siksi tätä aluetta ei ole liitetty maantieteelliseen alueeseen.